Dunyoda COVID-19 bilan kasallanish rekord darajada o‘sdi, pandemiya 2021-yilda tugamaydi, Isroilda COVID-bo‘limlar yopilyapti. Koronaxabarlar

So‘nggi bir kecha-kunduzda yuz bergan koronavirus bilan bog‘liq eng muhim xabarlar — “Daryo” koronadayjestida.

 75 yoshdan oshganlarni Pfizer/BioNTech vaksinasi bilan emlash Janubiy Koreyada boshlandi
Worldometers portali ma’lumotlariga ko‘ra, 1-aprel holatiga, o‘tgan bir kecha-kunduzda COVID-19’ga chalinish bilan bog‘liq 640 205 ta yangi holat qayd etilgan. Bu yanvardan buyon kuzatilgan rekord ko‘rsatkich hisoblanadi.
Yangi holatlarning eng ko‘pi Braziliyada qayd etildi — u yerda bir kunda 89 200 kishida virus aniqlangan. Undan keyinda Hindiston (72 182) va AQSh (68 756) bormoqda. Fransiyada ham vaziyat xavotirli bo‘lib qolmoqda — u yerda bir kunda 40 ming kishi kasallangan.
Koronavirus pandemiyasi, aftidan, 2021-yilda tugamaydi, dedi Rossiya Iste’molchilar huquqlari himoyasi va inson farovonligi sohasidagi nazorat bo‘yicha federal xizmati Epidemiologiya ilmiy-tadqiqot markaziy instituti direktorining ilmiy ish bo‘yicha maslahatchisi Viktor Maleyev.
“Pandemiya, albatta, ertami-kechmi tugaydi, lekin shu yil deb o‘ylamayman, ammo Jahon sog‘liqni saqlash tashkiloti uning tugaganini e’lon qiladi”, — dedi Maleyev.
Shu bilan birga, koronavirus, uning so‘zlariga ko‘ra, mavsumiy xususiyatga ega, shu sababli yozda kasallanish darajasi pasayishi mumkin. Ayni vaqtda Yevropada kasallanish holatlari ko‘paymoqda, Afrikada va Osiyo mamlakatlarining ba’zilarida esa testdan o‘tkazish qamrovining kichikligi tufayli, vaziyat noma’lum bo‘lib turibdi.
Uning qo‘shimcha qilishicha, aholining 70 foizida koronavirusga qarshi immunitet paydo bo‘lganidan keyin, pandemiya pasaya boshlaydi.
Yanvarda JSST ekspertlari dunyoning turli mamlakatlarida ommaviy vaksinatsiya boshlangan bo‘lsa-da, 2021-yilda koronavirusga nisbatan jamoaviy immunitet shakllanmasligini ma’lum qilgandi.
 
Koronavirusga chalingan bemorlar kelib tushmayotgani uchun, Isroil kasalxonalarida COVID-bo‘limlar yopilmoqda. 30-mart kuni Rambam kasalxonasi birorta ham koronavirusga chalingan bemorni qabul qilmagan, bir oy avval esa bu yerga har kuni 15 nafardan bemor yotqizilar edi. Assuta va Meir kasalxonalarida ham shunga o‘xshash vaziyat kuzatilmoqda. Boshqa ba’zi shifoxonalarga koronavirusda gumon qilingan bir nafardan bemor kelib tushgan.
Isroilda eng ko‘p COVID-bemorlar yotgan, bir paytlar bir yo‘la 140 nafar bemor davolangan Hadassa kasalxonasi — Eyn-Kerem 30-mart kuni bor-yo‘g‘i uch nafar yangi bemorni qabul qilgan.
Isroil Sog‘liqni saqlash vazirligi xabar qilishicha, mamlakatning barcha tibbiy markazlarida davolanayotgan og‘ir kasallar soni 400 ga yaqin. 25-yanvarda ularning soni 1100 dan oshardi. Bir oycha avval ba’zi bemorlar kasalxonaga yotish uchun soatlab navbat kutardi.
Ta’kidlanishicha, ushbu vaziyat Isroilda aholining ommaviy emlanishi bilan bog‘lanmoqda.
 Isroilda vaksinatsiya koronavirusni yengishni boshladi, bunga “britancha” shtamm ham to‘siq bo‘lmayapti
Shuningdek: